Din is-sena, hekk kif qed infakkru l-Jum Internazzjonali tal-Popli Indiġeni tad-Dinja, qed nonoraw ukoll is-Sena Internazzjonali tal-Lingwi Indiġeni billi niċċelebraw il-kontribut ta' popli indiġeni għad-diversità lingwistika fid-dinja. Il-lingwa hija l-aktar espressjoni diretta tal-kultura u dik li tagħti lil kull wieħed u waħda minna sens ta' identità u appartenenza. Mis-7,000 lingwa mitkellma fid-dinja, 5,000 huma indiġeni, u l-biċċa l-kbira tal-2,680 lingwa tad-dinja li jinsabu fil-periklu huma indiġeni. Din hija waħda mill-konsegwenzi diretti tal-ksur kontinwu tad-drittijiet tal-popli indiġeni għall-artijiet, it-territorji u r-riżorsi tradizzjonali tagħhom u għall-awtodeterminazzjoni kif stabbilit fid-Dikjarazzjoni tan-Nazzjonijiet Uniti dwar id-Drittijiet tal-Popli Indiġeni. Il-popli indiġeni huma wkoll milquta b'mod sproporzjonat mill-faqar, mit-tibdil fil-klima u mill-vjolenza, inkluż il-vjolenza sessista. Quddiem din ir-realtà allarmanti, l-UE ttenni l-impenn qawwi tagħha li tippromwovi u tiġġieled għal-lingwi u l-kulturi indiġeni. Il-Karta tad-Drittijiet Fundamentali tal-Unjoni Ewropea tiddikjara li l-UE għandha tirrispetta d-diversità kulturali, reliġjuża u lingwistika, u tipprojbixxi d-diskriminazzjoni bbażata fuq il-lingwa. Huwa għalhekk li l-UE tissottolinja d-dritt ta' kull tifel u tifla indiġeni li jitgħallmu u jipprattikaw il-lingwa u l-kultura tagħhom Permezz tal-azzjoni esterna tagħha l-UE tappoġġa d-drittijiet tal-popli indiġeni li jagħtu ħajja mill-ġdid lil-lingwi, it-tradizzjonijiet orali u l-letteratura tagħhom, jiżviluppawhom u jgħadduhom lill-ġenerazzjonijiet futuri. Aħna nippromwovu edukazzjoni multilingwi bbażata fuq il-lingwa materna u r-rivitalizzazzjoni ta' lingwi indiġeni, pereżempju fin-Namibja fejn l-Istrument Ewropew għad-Demokrazija u għad-Drittijiet tal-Bniedem jikkontribwixxi biex lingwi indiġeni fil-periklu jingħataw ħajja mill-ġdid, jew fiċ-Chittagong Hill Tracts tal-Bangladesh fejn għinna biex jiġi żviluppat programm ta' edukazzjoni multilingwi bil-lingwa materna f'seba' lingwi tribali differenti, bħala parti mill-€500 miljun li l-UE tinvesti kull sena fi programmi ta' edukazzjoni f'madwar 60 pajjiż madwar id-dinja. L-UE ser tkompli l-ħidma tagħha ma' diversi sħab, organizzazzjonijiet internazzjonali, gvernijiet u, l-aktar importanti, direttament mal-popli indiġeni biex tipproteġi l-lingwi indiġeni madwar id-dinja u d-drittijiet fundamentali tagħhom. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.